Drie in hof oor polisieman se dood | Maroela Media
Drie mans, wat daarvan beskuldig word dat hulle twee polisiebeamptes ontvoer en hulle geskiet het toe hulle 'n beskermingsbevel wou uitvoer, het Vrydag in die Ntuzuma-landdroshof in Durban, KwaZulu-Natal verskyn.
"Sabelo Mkhize, Sibuniso Kwibisa en Lindokuhle Mchunu moet weer op 2 Oktober in die hof verskyn om formeel aansoek te doen om borgtog," het Natasha Ramkisson-Kara, woordvoerder van die nasionale vervolgingsgesag, gesê. Hulle bly in aanhouding by die Greenwood Park-polisiestasie tot dan.
Die mans staan elkeen tereg op twee aanklagte van ontvoering, twee aanklagte van roof met verswarende omstandighede, een aanklag van moord, een aanklag van poging tot moord, een klag van die onwettige besit van ammunisie en een van die onwettige besit van 'n vuurwapen.
Maroela Media het vroeër berig die twee polisiebeamptes is Dinsdag na Namibia- informele nedersetting om 'n beskermingsbevel uit te voer toe hulle oorval is, hul wapens afgeneem is, hulle gestroop is van hul polisie-uniforms en agterin 'n vangwa gedruk is. Hulle is ongeveer vyf kilometer daarvandaan in die Ngcungcwini-gebied afgelaai waar die verdagtes hulle glo geskiet het. Sersant Vusimuzi Moyana is op die toneel dood en sers. Jabu Jojisa is kritiek beseer. Sy is met 'n helikopter na 'n hospitaal geneem.
Die drie mans is in hegtenis geneem nadat hulle hulself Woensdagoggend aan die polisie in Marianhill oorgegee het.